[pic] | COIMISIÚN NA gCOMHPHOBAL EORPACH |

An Bhruiséil, 9.1.2009

COIM(2008) 899 leagan deireanach

2006/0258 (COD)

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun an dara fomhír d'Airteagal 251(2) de Chonradh CE maidir le

comhsheasamh na Comhairle ar Rialachán maidir le staidreamh ar tháirgí cosanta plandaí a ghlacadh ó Pharlaimint na hEorpa agus ón gComhairle

2006/0258 (COD)

TEACHTAIREACHT ÓN gCOIMISIÚNCHUIG PARLAIMINT NA hEORPAde bhun an dara fomhír d'Airteagal 251(2) de Chonradh CE maidir le

comhsheasamh na Comhairle ar Rialachán maidir le staidreamh ar tháirgí cosanta plandaí a ghlacadh ó Pharlaimint na hEorpa agus ón gComhairle

1. CÚLRA

Dáta tarchuir an togra chuig Parlaimint na hEorpa agus chuig an gComhairle (doiciméad COIM(2006) 778 leagan deireanach – 2006/0258 (COD): | 11 Nollaig 2006. |

Dáta na tuairime ó Choiste Eacnamaíoch agus Sóisialta na hEorpa: | 11 Iúil 2007. |

Dáta na tuairime ó Pharlaimint na hEorpa an chéad léamh: | 12 Márta 2008. |

An dáta a glacadh an comhsheasamh: | 20 Samhain 2008. |

2. CUSPÓIR AN TOGRA ÓN g COIMISIÚN

Leis an Rialachán atá beartaithe cruthaítear creat dlíthiúil agus sainmhínítear ann rialacha comhchuibhithe i gcomhair staidrimh maidir le táirgí cosanta plandaí a dhíol agus a úsáid. Sainmhínítear ann rialacha maidir leis na nithe seo a leanas go háirithe: minicíocht bailithe sonraí – uair amháin gach bliain i gcás díolacháin agus uair amháin gach cúig bliana i gcás úsáide; modhanna bailithe sonraí – beidh go leor solúbthachta ag na Ballstáit ina thaobh seo; formáid agus tréimhsiúlacht na n-oibleagáidí tuairiscithe – is féidir leis an gCoimisiún na nithe seo a shonrú go mionsonraithe tríd an nós imeachta coiste. |

- Is cuid de phacáiste reachtaíochta an Rialachán seo maidir le staidreamh ar tháirgí cosanta plandaí, pacáiste lena n-áirítear an togra le haghaidh Treorach ó Pharlaimint na hEorpa agus ón gComhairle lena mbunaítear creat le haghaidh gníomhaíochta Comhphobail d'fhonn úsáid inbhuanaithe lotnaidicídí a bhaint amach (COIM(2006) 373 leagan deireanach) agus an togra le haghaidh Rialacháin ó Pharlaimint na hEorpa agus ón gComhairle maidir le táirgí cosanta plandaí a chur ar an margadh (COIM(2006) 388 leagan deireanach). Tá na nithe seo freisin á scrúdú faoin nós imeachta comhchinnteoireachta (Comhairle AGRI).

3. BARÚLACHA MAIDIR LEIS AN gCOMHSHEASAMH

3.1 Barúlacha ginearálta

Chuir Parlaimint na hEorpa a tuairim uaidh ar an gcéad léamh an 12 Márta 2008. Ghlac an Coimisiún, go hiomlán, go páirteach nó i bprionsabal le 12 leasú as 26 de na leasuithe a ghlac Pharlaimint na hEorpa ar an gcéad léamh. Tá cúig leasú den 12 leasú seo le sonrú cheana, go páirteach ar a laghad, sa chomhsheasamh.

Na leasuithe sin a shoiléireodh agus a chuirfeadh feabhas ar thogra an Choimisiúin, ghlac an Coimisiún iad go hiomlán, i bprionsabal nó go páirteach. Ar áireamh anseo tá athruithe ina mínítear na critéir cháilíochta le haghaidh staidrimh oifigiúil agus raon feidhme na rúndachta, rud a thugann tuairisc níos fearr ar chuspóirí an togra agus a chruthaíonn nasc níos follasaí leis na tograí eile reachtacha don straitéis théamach maidir le lotnaidicídí, go háirithe leis an Rialachán nua maidir le táirgí cosanta plandaí a chur ar an margadh, a fhad a bhaineann le hoibleagáidí tuairiscithe a chur i bhfeidhm agus liosta na dtáirgí a athbhreithniú. Chuir an Coimisiún in iúl go raibh cuntair áirithe aige i ndáil leis an raon feidhme a leathnú d'fhonn bithicídí a fholú.

Na leasuithe sin ar dhiúltaigh an Coimisiún dóibh, is leasuithe iad a bhformhór a measadh a bheith iomarcach nó gan a bheith ag luí le forálacha ginearálta Rialachán (CE) Uimh. 322/97 ón gComhairle maidir le staidreamh Comhphobail[1] ná leis na rialacha maidir le Córas Staidrimh Eorpach, nó a bheith dodhéanta go teicniúil, anabaí nó ualach gan call a bheith ag baint leo ó thaobh an riaracháin agus na bhfreagróirí de.

Measann an Coimisiún nach n-athraíonn an comhsheasamh cur chuige ná aidhmeanna an togra, agus dá bhrí sin, féadann sé tacú leis gan aon athrú air.

3.2. Barúlacha mionsonraithe

3.2.1. Leasuithe ón bParlaimint ar ghlac an Coimisiún leo agus a ionchorpraíodh go hiomlán nó go páirteach sa chomhsheasamh

Ionchorpraíodh Leasuithe 5 , 10 , 13 , 18 , agus 32 sa chomhsheasamh, ach athraíodh an friotal iontu beagán. I Leasú 5 , ar ghlac an Coimisiún leis go hiomlán, sonraítear ar bhealach níos soiléire cuspóirí an Rialacháin agus ionchorpraíodh go hiomlán é i gcomhsheasamh na Comhairle. Choimeád an Chomhairle an nasc a dhéantar i Leasú 10 leis an Treoir Réime maidir le húsáid inbhuanaithe lotnaidicídí agus lena soiléirítear cuspóirí an togra, ach níor áiríodh ach Airteagal 14 den Treoir, agus an airteagal sin amháin. Dhiúltaigh an Chomhairle do thrí fhleasc Leasú 10 , lena n-áirítear an ceann deireanach acu a bhaineann le taifid ar shreabha substaintí agus nach raibh inghlactha ag an gCoimisiún. Trí bhíthin Leasú 13 , ar ghlac an Coimisiún go hiomlán leis, nasctar an togra leis an Rialachán atá beartaithe maidir le táirgí cosanta plandaí a chur ar an margadh, agus déantar tagairt shoiléir ann do na hoibleagáidí tuairiscithe atá sa togra. Is fíorbheag athruithe a rinneadh ar an leasú seo sa chomhsheasamh. Bhí Leasú 18 , ina ndéantar tagairt do rúndacht sonraí a chosaint agus d'úsáid sonraí a theorannú do chríocha staidrimh, inghlactha, i bprionsabal, ag an gCoimisiún agus ionchorpraíodh sa chomhsheasamh é gan ach mionathruithe a bheith déanta air. Ghlac an Chomhairle le bunús Leasú 32 , leasú a bhaineann lena bhfuil sa tuarascáil a rinne an Coimisiún don Pharlaimint agus ar ghlac an Coimisiún leis ina iomláine.

3.2.2. Leasuithe ón bParlaimint ar dhiú ltaigh an Coimisiún dóibh ach a ionchorpraíodh go hiomlán nó go páirteach sa chomhsheasamh

Gan leasú.

3.2.3. Leasuithe ón bParlaimint ar ghlac an Coimisiún leo go hiomlán, go páirteach nó i bprionsabal ach nár ionchorpraíodh sa chomhsheasamh

Ghlac an Coimisiún le Leasuithe 3 , 6 , 11 , 12 , 19 , 30 , agus 33 go páirteach nó i bprionsabal, ach níor ionchorpraíodh iad. Baineann Leasuithe 6 , 11 , agus 33 , go páirteach ar a laghad, le táirgí bithicíde a áireamh i raon feidhme an togra agus le táirgí cosanta plandaí a ainmniú ina dhiadh sin mar bhithcidí. Ghlac an Coimisiún leis an leathnú sin faoi réir clár réadúil a chomhaontú leis an bParlaimint. Níor ghlac an Chomhairle leis an leathnú sin. Dhiúltaigh an Chomhairle le Leasuithe 3 agus 30 araon ina dtráchtar ar chaighdeáin le haghaidh staidrimh oifigiúla; ina n-ionad siúd chuir sí aithris nua (8(a)) agus airteagal nua (3(a)) i dtaobh na saincheiste seo. Measadh go raibh Leasú 12 , arbh é ab aidhm dó an nasc leis an Rialachán a bhaineann le táirgí cosanta plandaí a chur ar an margadh, ródhian agus dhiúltaigh an Chomhairle dó. Níor ghlac an Chomhairle le Leasú 19 , inar iarradh ar an gCoimisiún liosta na substaintí atá ar áireamh in Iarscríbhinn III a athbhreithniú go rialta; mhol sí cur chuige níos solúbtha in Airteagal nua 4(2)(a).

3.2.4. Leasuithe ón bParlaimint ar dhiúltaigh an Coimisiún agus an Chomhairle dóibh agus nár ionchorpraíodh sa chomhsheasamh

Is é ab aidhm do Leasuithe 1 , 7 , 8 , 21 , 22 , 26 , agus 34 raon feidhme an Rialacháin a leathnú d'fhonn táirgeadh, allmhairiú agus onnmhairiú, úsáidí neamhthalmhaíochta, agus bithicídí a fholú. Mheas an Coimisiún agus an Chomhairle araon go raibh Leasuithe 14 , 16 , 25 , 28 agus 31 ag teacht salach ar rialacha an Chórais Staidrimh Eorpaigh. Maidir le Leasuithe 15 agus 23 , lena gcruthaítear oibleagáidí sonracha tuairiscithe do tháirgeoirí agus dóibh siúd atá freagrach as táirgí cosanta plandaí a chur ar an margadh, measadh go raibh a macasamhail le fáil cheana in oibleagáidí sa Rialachán maidir le Cur ar an Margadh. Níor áiríodh na leasuithe sin sa chomhsheasamh.

A fhad a bhaineann le moladh na Parlaiminte raon feidhme an Rialacháin a leathnú d'fhonn táirgí bithicíde a fholú, b'eol don Choimisiún gur dheacair na táirgí sin a fholú ag an uair sin agus tá sé den tuairim gur cheart clár réadúil maidir le leathnú dá leithéid a chomhaontú ach gan aon spriocdháta cruinn a bheith sa Rialachán. Is ar an dul chun cinn a dhéanfar sa chlár athbhreithnithe le haghaidh bithicídí, thar aon rud eile, a bhraitheann cé acu a fhéadfar nó nach bhféadfar raon feidhme an Rialacháin a leathnú. Níor leagadh síos aon amchlár don chlár athbhreithnithe go fóill. Tuigeann an Coimisiún go rímhaith an tábhacht a bhaineann le táirgí bithicíde agus tá tús curtha aige cheana le measúnú sonrach ar a n-iarmhairt ar an Straitéis Théamach maidir le hÚsáid Inbhuanaithe Lotnaidicídí. I bhfianaise thorthaí an mheasúnaithe iarmharta sin, ba cheart go molfaí bearta sonracha d'fhonn an tábhacht atá ag úsáid na dtáirgí seo a thomhas. Mar sin féin, ní féidir leis an gCoimisiún a thuar ag an gcéim seo cé acu cur chuige staidrimh ar leith nó tomhais chaighdeánacha tuairiscithe a dhéanfaidh cúis. Dá bhrí sin, ba cheart ceist na mbithicídí a dhícheangal de cheist na dtáirgí cosanta plandaí.

3.2.5. Athruithe a rinne an Chomhairle ar an Togra

Seo a leanas na príomhathruithe a mhol an Chomhairle go ndéanfaí ar an togra:

Measúnú cáilíochta: Chuir an Chomhairle Airteagal 3a nua maidir le measúnú cáilíochta isteach. Tá gnéithe a bhaineann le measúnú cáilíochta ar áireamh cheana in ionstraimí bunúsacha eile a bhaineann le staidreamh[2]. Féadann an Coimisiún tacú leis an soiléiriú seo ar na rialacha maidir le measúnú cáilíochta.

Bearta cur chun feidhme Tá an tAirteagal a chuir an Chomhairle isteach maidir le measúnú cáilíochta sonrach go maith. Dá bhrí sin, scriosadh an tagairt don nós imeachta coiste maidir leis na tuarascálacha cáilíochta agus na bearta tuairiscithe. Ó Iarscríbhinn II go hAirteagal 4 a bogadh an téacs faoi ghlacadh an tsainmhínithe ar an 'limistéar arna chóireáil' ag an gCoimisiún. Ó Iarscríbhinn II go hAirteagal 4 a bogadh an téacs ina dtráchtar ar cé acu a d'fhéadfadh nó nach bhféadfadh an Coimisiún an t-aicmiú comhchuibhithe a leasú; is solúbtha an réiteach a mhol an Chomhairle ná an t-athbhreithniú a mhol an Pharlaimint (Leasú 19 ). Féadann an Coimisiún tacú leis an soiléiriú agus an simpliú seo a bhaineann le cur chun feidhme na mbeart.

Bailiú na sonraí maidir le húsáid – na nithe atá le cumhdach: Chinn an Chomhairle ar neart saoirse a thabhairt do na Ballstáit agus na barra a bheidh le cumhdach á roghnú, agus shainmhínigh sí in Iarscríbhinn II tairseacha nua i ndáil le bailiú sonraí maidir le húsáid táirgí cosanta plandaí. Is sa teaglaim ceanglas a bhaineann lena ionadaí atá na barra arna saothrú agus na substaintí arna n-úsáid agus atá nasctha leis na pleananna náisiúnta gníomhaíochta arna ndéanamh ag na Ballstáit faoin Straitéis Théamach maidir le hÚsáid Inbhuanaithe Lotnaidicídí, a gheobhfar, b'fhéidir, na ráthanna is gá sa chruth go mbeidh an cumhdach leordhóthanach agus go mbeifear in ann torthaí na mBallstát a chur i gcomparáid ar bhealach sásúil. Ina theannta sin, ina ráiteas cúiseanna, maíonn an Chomhairle go measann sí go bhfágfaidh an measúnú a dhéanfar ar thorthaí an Rialacháin i gceann cúig bliana go bhféadfar rogha na mbarr a athrú más gá sin. Dá bhrí sin, féadann an Coimisiún tacú leis an comhréiteach sin.

Sainmhínithe nua: Athraíodh beagán na sainmhínithe in Airteagal 2 agus cuireadh sainmhínithe nua isteach ionas go mbeadh siad níos comhsheasmhaí le hionstraimí bunúsacha eile a bhaineann le staidreamh. Glacann an Coimisiún leis na hathruithe sin.

Athruithe eile: Ina theannta sin, bhain an Coimisiún amach as na haithrisí gach tagairt do tháirgeadh agus do dháileadh táirgí cosanta plandaí agus don bhféidearthacht an raon feidhme a leathnú d'fhonn bithicídí a fholú. Rinneadh na haithrisí maidir le coimhdeacht agus comhréireacht, mar aon leis na haithris maidir leis an nós imeachta coiste a athdhréachtú agus cuireadh isteach aithris ar leith maidir le tarchur sonraí faoi réir rúndachta. Luíonn na hathruithe seo le seasamh ginearálta an Choimisiúin maidir le raon feidhme an Rialacháin, dá bhrí sin féadann an Coimisiún tacú leo.

4. CONCLÚID

Tá na hathruithe a chuir an Chomhairle isteach sa Chomhsheasamh inghlactha ag an gCoimisiún toisc go n-eascraíonn astu comhaontú idir, ar thaobh amháin, an gá atá le sonraí iontaofa agus inchomparáide chun an dul chun cinn i dtreo úsáid níos inbhuanaithe lotnaidicídí agus laghdú rioscaí a thomas, agus, ar an taobh eile, an deacracht atá ag bhformhór na mBallstát córas nua bailithe sonraí a thabhairt isteach agus sonraí atá mionsonraithe agus inchomparáide a ndóthain le haghaidh riachtanais an Rialacháin seo a bhailiú.

Tríd is tríd, cuireann athruithe na Comhairle le togra an Choimisiúin agus dá bhrí sin, féadann an Coimisiún tacú leo.

[1] IO L 52, 22.2.1997, lch. 1. Rialachán arna leasú le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).

[2] Rialachán (CE) Uimh. 453/2008 ó Pharlaimint na hEorpa agus ón gComhairle an 23 Aibreán 2008 maidir le staidreamh ráithiúil i dtaobh folúntas i bpoist sa Chomhphobal (IO L 145, 4.6.2008, lth. 234).